নেতাজি সুভাষচন্দ্র বসুর ১১৯তম জন্মবার্ষিকীর অনুষ্ঠানে কার্যত তাঁর মৃত্যু-তত্ত্বেই সায় দিলেন প্রাক্তন তৃণমূল সাংসদ কৃষ্ণা বসু-সহ পরিবারের সদস্যেরা। একই কথা বললেন নেতাজি-গবেষক লিওনার্ড গর্ডন এবং নোবেলজয়ী অর্থনীতিবিদ অমর্ত্য সেন। আবার মুখ্যমন্ত্রী মমতা বন্দ্যোপাধ্যায় দাবি করলেন, রাশিয়ায় সুভাষচন্দ্রের কী হয়েছিল, সে সংক্রান্ত ফাইল প্রকাশ্যে আনা হোক।
প্রসঙ্গত, ১৯৪৫ সালে তাইহোকুর বিমান দুর্ঘটনায় নেতাজির মৃত্যু হয়নি, এই মত যাঁরা পোষণ করেন তাঁরাই বলেন, ওই দুর্ঘটনার পরে নেতাজি রাশিয়ায় গিয়েছিলেন।  
নেতাজির ১১৯তম জন্মবার্ষিকী উপলক্ষে শনিবার নেতাজি ভবনে একটি অনুষ্ঠানের আয়োজন করে নেতাজি রিসার্চ ব্যুরো। অমর্ত্য এবং গর্ডনের পাশাপাশি ওই অনুষ্ঠানে উপস্থিত ছিলেন কৃষ্ণা-সহ নেতাজি পরিবারের সদস্যেরা। তাঁরা সকলেই জানান, এখনও পর্যন্ত পাওয়া তথ্যপ্রমাণের ভিত্তিতে তাঁদের মনে হয়, ১৯৪৫ সালের ১৮ অগস্ট বিমান দুর্ঘটনায় নেতাজির মৃত্যু হয়েছে। এদিনের অনুষ্ঠানে বক্তৃতা করেন নেতাজি গবেষক গর্ডন। তিনি বলেন, ‘‘নেতাজি এবং তাঁর দাদা শরৎচন্দ্র বসুকে নিয়ে গবেষণার জন্য আমি গোটা পৃথিবী ঘুরেছি। আমি নিশ্চিত, ওই দিন বিমান দুর্ঘটনা ঘটেছিল।’’ তিনি বলেন, ‘‘বিমান দুর্ঘটনার পরেও যাঁরা বেঁচে গিয়েছিলেন, আমি তাঁদের সঙ্গে কথা বলেছি। সংশ্লিষ্ট কর্তৃপক্ষ এবং চিকিৎসকদের সঙ্গেও কথা বলেছি। আমার মনে হয় না সুভাষচন্দ্র জীবিত ছিলেন।’’ নেতাজির পরিবারের সদস্য হার্ভার্ডের এক অধ্যাপকও গর্ডনের বক্তব্যকেই সমর্থন করেন। তিনি দাবি করেন, কেন্দ্র যে ফাইলগুলি প্রকাশ করছে, সেগুলি থেকে নতুন কিছু তথ্য পাওয়া যাবে না। তিনি বলেন, ‘‘প্রধানমন্ত্রী নরেন্দ্র মোদী বলেছিলেন, জাপানের প্রধানমন্ত্রীর সঙ্গে এনিয়ে কথা বলবেন। তিনি জাপানে গিয়েছিলেন। তবে কথা হয়েছে কি না, জানি না।’’ কৃষ্ণা বলেন, ‘‘কোনও রহস্যই তো নেই যে সমাধান হবে। তবে ফাইল প্রকাশিত হওয়া খুবই ভাল বিষয়। মমতাও ফাইল প্রকাশ করেছেন। স্বাগত।’’
এদিন দার্জিলিঙের সভায় মমতা দাবি করেন, নেতাজি সংক্রান্ত সব ফাইল প্রকাশ্যে আনতে হবে। তিনি বলেন, ‘‘নেতাজি কোথায় গেলেন, তাঁর কী হল- এসব মানুষের জানার অধিকার আছে। রাশিয়ায় নেতাজির কী হয়েছিল? আমার তো সেই ফাইলটা চাই।’’ মুখ্যমন্ত্রী জানান, তাঁর বিশ্বাস, নেতাজি বিমান দুর্ঘটনায় মারা যাননি।